småtryk
Et småtryk er en selvstændig publikation af beskedent omfang. Det er produceret til en særlig lejlighed eller række af begivenheder og ophører med at tjene sit oprindelige formål efter en tid eller i en anden sammenhæng (ISO 5127:2018: ephemera).
Småtryk er herefter blandt andet etbladstryk, pjecer, foldere, brochurer og plakater. Til biblioteksbrug defineres småtryk efter international bibliografisk standard (UNESCO 1964: pamphlet) som en tryksag på mindst 5 og ikke over 48 sider. Efter dansk bibliotekspraksis ikke over 16 sider. Det bevirker, at bøger på 17 eller flere sider registreres i Dansk Bogfortegnelse.